钦定古今图书集成/明伦汇编/氏族典/第249卷 > 张锦
## 钦定古今图书集成/明伦汇编/氏族典/第249卷 > 张锦

按《陕西通志》：“锦字尚䌹，秦安人。成化中进士，授刑部
主事，进署员外郎中，鞫讯明审，录囚山东，平反甚众。
会他司失官金属锦按之，屡鞫不承，遣人绐其家，得
金示之，遂伏罪。畿辅灾，以锦往赈，平籴劝贷，举嫁娶，
掩骼埋胔。游惰者给牛种，督之耕筑塘堤，以止水患，
所活不可胜计。方山、庆成二王府有大狱，奉命往治”，
还称旨，迁大理寺右丞。再奉命治岷、襄二府狱，情罪
皆协。累迁右少卿。寻擢都察院右副都御史，巡抚宣
府。直枉除弊，兵民畏服。劾罢中官、武将、守备不职者。
未几，巡抚保定诸府，兼督紫荆诸关。未行，再勘汤阴
府狱。有贵臣为都御史秦纮所劾，赃以万数，怙势求免，卒正其法。寻以疾告归。